b"\n_START_ARTICLE_\nBatedor de bra\xc3\xa7\n_START_PARAGRAPH_\nUn batedor de bra\xc3\xa7 o batedor d'immersi\xc3\xb3 \xc3\xa9s un estri de cuina que serveix per barrejar ingredients. Consisteix en un motor el\xc3\xa8ctric dins d'un m\xc3\xa0nec amb un bra\xc3\xa7 d'immersi\xc3\xb3 que duu una paleta met\xc3\xa0l\xc2\xb7lica girat\xc3\xb2ria. Aquest disseny va revolucionar, entre d'altres, la manera de fer maionesa, tot convertint la tradicional batedora de got de 3 kg de pes en un electrodom\xc3\xa8stic de poc m\xc3\xa9s d'1 kg f\xc3\xa0cil de netejar, que era m\xc3\xa9s barat que altres aparells similars i que es podia penjar. L'\xc3\xa8xit que va tenir va fer que s'export\xc3\xa9s a 50 pa\xc3\xafsos i que s'arribessin a vendre m\xc3\xa9s de 14 milions aparells a tot el m\xc3\xb3n.\n_START_SECTION_\nHist\xc3\xb2ria\n_START_PARAGRAPH_\nEl su\xc3\xads Roger Perrinjaquet fou el primer a patentar, l'any 1950, un batedor de bra\xc3\xa7, descrit com el primer batedor d'immersi\xc3\xb3 del m\xc3\xb3n. El va anomenar bamix, abreviaci\xc3\xb3 de battre et mixer (batre i mesclar en franc\xc3\xa8s). El 1954 Perrinjaquet va vendre els drets de patent a ESGE, una petita empresa que produ\xc3\xafa motors el\xc3\xa8ctrics i que va comen\xc3\xa7ar a produir els primers aparells cap al final d'aquest any. El 24 d'abril de 1955 el nou batedor Bamix va ser presentat al p\xc3\xbablic per primer cop a la Fira de Hannover. Poc despr\xc3\xa9s el nou aparell va ser anomenat Zauberstab (vareta m\xc3\xa0gica) espec\xc3\xadficament per al mercat alemany. Curiosament, tot i que en l'actualitat el nom m\xc3\xa9s com\xc3\xba en alemany \xc3\xa9s P\xc3\xbcrierstab (vareta per a pur\xc3\xa9), en portugu\xc3\xa9s es coneix com a Varinha m\xc3\xa1gica (vareta m\xc3\xa0gica)."